b'\n_START_ARTICLE_\nDate nucleare\n_START_PARAGRAPH_\nDatele nucleare reprezint\xc4\x83 probabilit\xc4\x83\xc8\x9bile m\xc4\x83surate (sau evaluate) ale diverselor interac\xc8\x9bii fizice \xc3\xaen care sunt implicate nucleele atomilor. Aceste date sunt folosite pentru a \xc3\xaen\xc8\x9belege natura interac\xc8\x9biilor, constituiind informa\xc8\x9biile fundamentale care stau la baza a numeroase modele \xc8\x99i simul\xc4\x83ri, precum calcularea reactoarelor cu fisiune \xc8\x99i fuziune, calcule pentru ecranare \xc8\x99i protec\xc8\x9bie \xc3\xaempotriva radia\xc8\x9biilor, criticitatea securit\xc4\x83\xc8\x9bii, armament nuclear, cercetare \xc3\xaen fizic\xc4\x83 nuclear\xc4\x83, radioterapie medical\xc4\x83, terapii \xc8\x99i diagnosticare cu radioizotopi, proiectarea \xc8\x99i operarea acceleratoarelor de particule, lucr\xc4\x83ri geologice \xc8\x99i de mediu, calcule pentru \xc3\xaenl\xc4\x83turarea de\xc8\x99eurilor radioactive \xc8\x99i calcule pentru c\xc4\x83l\xc4\x83toriile spa\xc8\x9biale._NEWLINE_Acestea grupeaz\xc4\x83 toate datele experimentale relevante pentru fizic\xc4\x83 nuclear\xc4\x83 \xc8\x99i aplica\xc8\x9bii nucleare. Cuprind un mare num\xc4\x83r de m\xc4\x83rimi fizice, precum sec\xc8\x9biunile eficace de \xc3\xaempr\xc4\x83\xc8\x99tiere \xc8\x99i de reac\xc8\x9bie (care sunt, \xc3\xaen general, func\xc8\x9bii de energie \xc8\x99i unghi), parametri pentru structur\xc4\x83 nuclear\xc4\x83 \xc8\x99i radioactivitate, etc. Pot implica neutroni, protoni, deuteroni, particule alfa \xc8\x99i aproape to\xc8\x9bi izotopii nucleari care pot fi utiliza\xc8\x9bi \xc3\xaentr-un laborator._NEWLINE_Exist\xc4\x83 dou\xc4\x83 motive principale pentru care sunt necesare date nucleare de mare calitate: elaborarea modelelor teoretice din fizica nuclear\xc4\x83 \xc8\x99i aplica\xc8\x9biile care implic\xc4\x83 radia\xc8\x9bie sau energie nuclear\xc4\x83. De multe ori exist\xc4\x83 o \xc3\xaentrep\xc4\x83trundere \xc3\xaentre aceste dou\xc4\x83 aspecte, aplica\xc8\x9biile motiv\xc3\xa2nd cercetarea din anumite domenii teoretice, iar teoria se poate folosi pentru predic\xc8\x9bii cantitative sau fenomenologice care pot conduce la concepte tehnologice noi sau mai bune. Protocolul \xc8\x99tiin\xc8\x9bific agreat de comunitatea interna\xc8\x9bional\xc4\x83 a evaluatorilor de date nucleare include publicarea datelor sub forma fi\xc8\x99elor de date nucleare, \xc3\xaen publica\xc8\x9bii specializate, pentru evaluare colegial\xc4\x83.\n_START_SECTION_\nEvalu\xc4\x83ri de date nucleare\n_START_PARAGRAPH_\nPentru asigurarea unui nivel de calitate necesar pentru protec\xc8\x9bia public\xc4\x83, rezultatele datelor nucleare experimentale sunt uneori evaluate de c\xc4\x83tre o Organiza\xc8\x9bie pentru Date Nucleare cu scopul de a forma o bibliotec\xc4\x83 de date nucleare standard. Aceste organiza\xc8\x9bii analizeaz\xc4\x83 numeroase m\xc4\x83sur\xc4\x83tori \xc8\x99i se pun de acord \xc3\xaen privin\xc8\x9ba m\xc4\x83sur\xc4\x83torilor de cea mai \xc3\xaenalt\xc4\x83 calitate \xc3\xaenainte de publicarea bibliotecilor. Pentru regimuri de date nem\xc4\x83surate sau foarte complexe, parametrii modelelor nucleare sunt ajusta\xc8\x9bi p\xc3\xa2n\xc4\x83 c\xc3\xa2nd datele rezultate se potrivesc bine cu cele provenite din experimente critice. Rezultatul unei evalu\xc4\x83ri este aproape universal \xc3\xaenregistrat sub forma unei serii de fi\xc8\x99iere de date \xc3\xaen formatul Fi\xc8\x99ier de Date Nucleare Evaluate (abr. en. ENDF - Evaluated Nuclear Data File). Pentru men\xc8\x9binerea unor dimensiuni rezonabile ale acestor fi\xc8\x99iere, ele con\xc8\x9bin o combina\xc8\x9bie de tabele cu date reale \xc8\x99i parametri de rezonan\xc8\x9b\xc4\x83 ce se pot reconstitui \xc3\xaen date punctuale cu ajutorul instrumentelor specializate (precum NJOY).'